  Виталий Пронин В. Соловьёв: Ми тыршиськомы федерал бюджетысь тросгес коньдон кыскыныКультурая но туризмъя министр Владимир Соловьёв пресс-конференция ортчытӥз. Со верамъя, 3-4 ар талэсь азьло мытэм проектъёслы коньдон али вуэ. - Ми тыршиськомы федерал бюджетысь тросгес коньдон кыскыны, - шуэ министр. - Кылсярысь, кылем арын культураез, туризмез азинтонлы Москваысь 317 миллион манет вуиз. Туэ но та бордын ужаломы. Туннэ тодмо ини: «Воршуд» фин-угор фестивалез ортчытыны Москва 600 сюрс манет сётоз, «Кырӟась воргоронъёслэн эшъяськонзы» фестивальлы - 350 сюрс. Пу скульптуралы сӥзем фестиваль радъяськоз Дэбесын, Москваысь вуоз 450 сюрс манет, Сарапулын 1887-тӥ арын ӝутэм тылпу кысон каланчаез выльдонлы - 1 миллион 655 сюрс манет. Туризмез азинтонъя «Кам ярдур» проект улонэ пыӵаны кутскиз ини. Туэ вуиз ини 35 миллион манет, 2017-тћ арын эшшо 171 миллион витиськомы. Со уксё нырысь ик мыноз Сарапулысь пристанез выльдыны. Куинь арня талэсь азьло Кияса, Сарапул, Эгра, Дэри ёросъёсы вуылӥзы Пермьысь 30 пала туроператоръёс. Соослы тунсыко этнотуризм. Пермьысь эшъёсмы оскытӥзы: туэ ик Сарапулысь порт вамен соос 22 пол туристъёссэс Удмуртие ваёзы. Азьланяз чакласькомы на «Чайковский» но «Сибирь тракт» кластеръёс кылдытыны. Кылсярысь, Китайын улӥсьёслы туж тунсыко ваньмыз, мар герӟаськемын Пётр Чайковскиен. Галина Семёнова  